Reacția croaților după lecția predată de Răzvan Lucescu: "Dureros și neplăcut! De la Bayern nu ni s-a mai întâmplat așa ceva!"
PAOK Salonic, echipa antrenată de Răzvan Lucescu, a reușit o performanță remarcabilă în Conference League - calificarea în sferturi după o revenire fantastică împotriva croaților de la Dinamo Zagreb.
PAOK a pierdut manșa tur, săptămâna trecută, în Croația, scor 0-2, dar formația pregătită de Răzvan Lucescu a câștigat clar returul din Grecia, 5-1.
Reacția croaților după ce PAOK Salonic a spulberat Dinamo Zagreb în Conference League
Presa din Croația a scris după meci despre "una dintre cele mai dureroase înfrângeri din istoria lui Dinamo Zagreb", dar și despre performanța impresionantă a lui PAOK de a înscrie cinci goluri contra campioanei din Croația.
"După Lyon și Bayern, PAOK se alătură echipelor care au marcat cel puțin cinci goluri contra lui Dinamo Zagreb în competițiile europene.
O înfrângere dureroasă și neplăcută, o eliminare neașteptată din Europa. E greu de explicat cum a arătat Dinamo la Salonic. A doua clasată din Grecia i-a administrat campioanei Croației una dintre cele mai dureroase înfrângeri din istorie.
Timp de mai bine de 8 ani, nimeni nu a marcat 5 goluri contra lui Dinamo Zagreb în orice competiție. Ultima oară s-a întâmplat contra lui Bayern, în 2015, când bavarezii câștigau cu 5-0 în Champions League. Un singur eșec a fost mai drastic, contra lui Lyon, pe Maksimir, în 2011, 1-7", a scris 24sata.hr.
PAOK, victorie cu 5-1 contra lui Dinamo Zagreb, iar acum așteaptă tragerea la sorți
Formația pregătită de Răzvan Lucescu a avut o primă repriză excelentă, iar la pauză avea deja scor de calificare, 3-0. Marcatori - Abdul Rahman Baba (27'), autogol Petar Sucic (33') și Brandon Thomas (42'). Dinamo Zagreb a redus din handicap imediat după pauză, în minutul 49, prin Arber Hoxha, însă finalul de meci i-a aparținut lui PAOK, care a mai înscris de două ori prin Konstantinos Koulierakis (73') și Andrija Zivkovic (88') - penalty.
Răzvan Lucescu reușește astfel pentru a doua oară să o ducă pe PAOK în sferturile de finală ale Conference League. Aceeași performanță a reușit-o și în sezonul 2021/2022, când grecii au fost eliminați după o dublă cu Olympique Marseille, scor 1-3, la general.
PAOK Salonic își va afla adversara din sferturile Conference League la tragerea la sorți programată vineri, de la ora 15:00, la Nyon.
PAOK luptă și pentru câștigarea titlului în Grecia. Cu nouă runde înainte de final, trupa lui Răzvan Lucescu ocupă locul secund, cu 60 de puncte, la doar două lungimi în spatele liderului AEK Atena.
Posibilele adversarele are lui PAOK Salonic în sferturile Conference League
- Fenerbahce (Turcia)
- Fiorentina (Italia)
- Viktoria Plzen (Cehia)
- Aston Villa (Anglia) sau Ajax (Olanda)
- Club Brugge (Belgia) sau Molde (Norvegia)
- Lille (Franța) sau Sturm Graz (Austria)
- Maccabi Tel Aviv (Israel) sau Olympiacos (Grecia)
Urmăriți SPORT.RO și pe Google News